A BIZOTTSÁG 351/2008/EK RENDELETE
(2008. április 16.)
a 2004/36/EK európai parlamenti és tanácsi irányelvnek a közösségi repülőtereket használó légi járművek földi ellenőrzésének rangsorolása tekintetében történő végrehajtásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országok közösségi repülőtereket használó légi járműveinek biztonságáról szóló, 2004. április 21-i 2004/36/EK európai parlamenti és tanácsi irányelvre (1) és különösen annak 8. cikke (2) bekezdésére,
mivel:
(1)
A 2004/36/EK irányelv a harmadik országokból érkező, a tagállami repülőtereken leszálló légi járművek földi ellenőrzésére vonatkozó szabályok és eljárások harmonizálásával összehangolt megközelítést vezet be a Közösségen belül a nemzetközi biztonsági előírások hatékony érvényesítésére. Az irányelv kötelezi a tagállamokat, hogy harmonizált eljárás szerint földi ellenőrzésnek vessék alá a harmadik országok olyan, az adott tagállamnak valamely, a nemzetközi légi közlekedés számára nyitva álló repülőterén leszálló légi járműveit, amelyekről gyanítható, hogy nem felelnek meg a nemzetközi biztonsági előírásoknak, és hogy részt vegyenek az elvégzett földi ellenőrzéssel kapcsolatos információk összegyűjtésében és cseréjében.
(2)
Az egyes tagállamok illetékes ellenőrző hatóságai által elérhető, korlátozott mértékben rendelkezésre álló források leghatékonyabb felhasználása érdekében előbbre kell sorolni az üzemeltetők és légi járművek azon kategóriáit, amelyekkel kapcsolatban különösen felmerül a biztonsági hiányosságok gyanúja.
(3)
Az e rendeletben előírt intézkedések összhangban vannak a 3922/91/EGK tanácsi rendelet (2) 12. cikkével létrehozott bizottság véleményével,
ELFOGADTA EZT A RENDELETET:
1. cikk
Fogalommeghatározások
E rendelet alkalmazásában a következő meghatározásokat kell alkalmazni:
1.
„földi ellenőrzés előbbre sorolása”: egy tagállam által adott évben elvégzett összes földi ellenőrzés bizonyos hányadának - e rendelet 2. cikke szerinti - hozzárendelése az ellenőrizendő objektumhoz;
2.
„ellenőrizendő objektum”: valamely államban honos valamennyi és/vagy egy üzemeltető és/vagy egy légijármű-típus és/vagy egy bizonyos légi jármű.
2. cikk
Rangsorolási kritériumok
A 2004/36/EK irányelv 8. cikke (3) bekezdésének sérelme nélkül a tagállamok előbbre sorolják azokat a földi ellenőrzéseket, amelyek az alábbi, a tagállamnak valamely, a nemzetközi légi közlekedés számára nyitva álló repülőterén leszálló objektumaira vonatkoznak:
1.
Az Európai Repülésbiztonsági Ügynökség (EASA) által rendszeresen elvégzett elemzések szerint potenciális biztonsági kockázatot jelentő ellenőrizendő objektumok.
2.
A repülésbiztonsági bizottságnak a 2111/2005/EK európai parlamenti és tanácsi rendelet (3) végrehajtásával kapcsolatos állásfoglalásában beazonosított ellenőrizendő objektumok; az állásfoglalás szerint szükség van a vonatkozó biztonsági előírásoknak való tényleges megfelelés további vizsgálatára az ezen objektumok tekintetében végzett szisztematikus földi ellenőrzések révén. Ez vonatkozhat azokra az ellenőrizendő objektumokra is, amelyeket töröltek a Közösségen belül működési tilalom alá tartozó légi fuvarozók - a 2111/2005/EK rendeletben elfogadott - közösségi listájáról (a továbbiakban: „közösségi lista”).
3.
A Bizottságnak a tagállamok vagy az EASA által a 2111/2005/EK rendelet 4. cikke (3) bekezdésének értelmében megküldött információk alapján beazonosított ellenőrizendő objektumok.
4.
A közösségi lista B. mellékletében szereplő üzemeltetők által a Közösség területére közlekedtetett légi járművek.
5.
Egyéb olyan üzemeltetők által üzemeltetett légi járművek, amelyek engedélyét ugyanaz az állam adta ki, mint bármely, az adott időpontban a közösségi listán szereplő üzemeltető engedélyét.
3. cikk
Közlések
(1) A 2. cikkben megadott ellenőrizendő objektumok listáját az EASA legalább négyhavonta elektronikus úton közli a tagállamokkal.
(2) Az EASA nyomon követi a rangsorolási folyamatot, és az illetékes nemzetközi légiközlekedési szervezetekkel együttműködve a tagállamok rendelkezésére bocsátja - a releváns légiközlekedési statisztikai adatokat is beleértve - mindazon információkat, amelyek szükségesek a 2. cikkben meghatározott objektumokon végzendő földi ellenőrzés rangsorolásával kapcsolatos folyamat előrehaladásának követésére az egész Közösségre kiterjedően.
4. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 16-án.